CELEX: 32021R2248
Language: lv
Date: 2021-12-16 00:00:00
Title: Komisijas Īstenošanas regula (ES) 2021/2248 (2021. gada 16. decembris), ar ko precizē informāciju par elektronisko saskarni starp valstu muitas sistēmām un tirgus uzraudzības informācijas un saziņas sistēmu un datiem, ko nosūta ar šo saskarni (Dokuments attiecas uz EEZ)

17.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 453/38
               
            
         KOMISIJAS ĪSTENOŠANAS REGULA (ES) 2021/2248
         (2021. gada 16. decembris),
         ar ko precizē informāciju par elektronisko saskarni starp valstu muitas sistēmām un tirgus uzraudzības informācijas un saziņas sistēmu un datiem, ko nosūta ar šo saskarni
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/1020 (2019. gada 20. jūnijs) par tirgus uzraudzību un produktu atbilstību un ar ko groza Direktīvu 2004/42/EK un Regulas (EK) Nr. 765/2008 un (ES) Nr. 305/2011 (1), un jo īpaši tās 34. panta 8. punktu,
         tā kā:
         
                     (1)
                  
                  
                     Regulas (ES) 2019/1020 34. panta 7. punkts paredz, ka Komisija izveido elektronisku saskarni (“saskarne”), lai varētu nosūtīt datus starp valstu muitas sistēmām un informācijas un saziņas sistēmu, kas paredzēta minētās regulas 34. panta 1. punktā. Šī informācijas un saziņas sistēma ir Tirgus uzraudzības informācijas un saziņas sistēma (ICSMS). Ar saskarni ir iecerēts atvieglot saziņu starp muitas dienestiem un tirgus uzraudzības iestādēm, lai saskaņā ar Regulas (ES) 2019/1020 25.–28. pantu kontrolētu produktus, ko ieved Savienībā. Tās izmantošana paliks brīvprātīga atbilstoši minētās regulas 26. panta 4. punktam.
                  
               
                     (2)
                  
                  
                     Lai atvieglotu elektronisko sistēmu sagatavošanu un konsekventu informācijas apmaiņu, ir jānosaka ar saskarni nosūtāmo datu standartkopas, kā arī nosūtīšanas forma un veids. Minētajām datu kopām būtu jāatspoguļo Regulā (ES) 2019/1020 noteiktās prasības attiecībā uz Savienības tirgū ievesto produktu kontroli. Tomēr tām vajadzētu būt pietiekami elastīgām, lai dalībvalstis varētu tās lietot visiem attiecīgajiem gadījumiem, izmantojot katram gadījumam piemērotus datus vai datu laukus.
                  
               
                     (3)
                  
                  
                     Lai ierobežotu muitas dienestu administratīvo slogu, datiem, ko no valstu muitas sistēmām nosūta uz ICSMS, ja vien iespējams, vajadzētu būt viegli pieejamiem no šīm sistēmām. Tomēr, lai tirgus uzraudzības iestādes varētu pārbaudīt produkta atbilstību, valstu muitas sistēmās ir jāievada papildu datu elementi.
                  
               
                     (4)
                  
                  
                     Ja dalībvalstis izmanto saskarni, tām būtu jāpiemēro konkrētas procedūras prasības, lai nodrošinātu elektronisko sistēmu efektīvu darbību.
                  
               
                     (5)
                  
                  
                     Ja šīs regulas piemērošana ietver personas datu apstrādi, tā būtu jāveic saskaņā ar Savienības tiesību aktiem par personas datu aizsardzību, jo īpaši saskaņā ar Eiropas Parlamenta un Padomes Regulu (ES) 2016/679 (2) un Regulu (ES) 2018/1725 (3). Šajā regulā būtu jāparedz daži noteikumi par personas datu apstrādi. Šiem noteikumiem turpmāk vajadzētu saskanēt ar tiem, kas noteikti ES vienloga vidē muitas jomā, par kuru Komisija iesniedza priekšlikumu 2020. gada 28. oktobrī (4). Tāpēc šīs regulas noteikumus par personas datu aizsardzību var pārskatīt, ņemot vērā turpmāko tiesisko regulējumu, ko piemēro ES vienloga videi muitas jomā.
                  
               
                     (6)
                  
                  
                     Ar saskarni nosūtītajiem datiem vajadzētu būt konfidenciāliem un tiem nevajadzētu palikt saskarnē ilgāk nekā nepieciešams to nosūtīšanai.
                  
               
                     (7)
                  
                  
                     Saskaņā ar Regulas (ES) 2019/1020 34. panta 7. punktu šī saskarne būtu jāievieš četru gadu laikā no šīs regulas pieņemšanas dienas. Elektroniskas sistēmas izveide ir komplekss tehnisks uzdevums, kura izpildei dalībvalstīm un Komisijai ir jāiegulda gan finanšu līdzekļi, gan laiks. Sagaidāms, ka saskarnes izstrādes procesam būs vajadzīgi četri gadi. Tāpēc šīs regulas piemērošanas diena būtu jāatliek līdz brīdim, kad saskarne ir pieejama.
                  
               
                     (8)
                  
                  
                     Saskaņā ar Regulas (ES) 2018/1725 42. panta 1. punktu ir notikusi apspriešanās ar Eiropas Datu aizsardzības uzraudzītāju, kas sniedza atzinumu 2021. gada 22. oktobrī.
                  
               
                     (9)
                  
                  
                     Šajā regulā paredzētie pasākumi ir saskaņā ar atzinumu, ko sniegusi ar Regulas (ES) 2019/1020 43. pantu izveidotā komiteja,
                  
               IR PIEŅĒMUSI ŠO REGULU.
         
            1. pants
            Definīcijas
            Šajā regulā piemēro šādas definīcijas:
            
                        a)
                     
                     
                        “Tirgus uzraudzības informācijas un saziņas sistēma” jeb “ICSMS” ir Regulas (ES) 2019/1020 34. panta 1. punktā noteiktā tirgus uzraudzības informācijas un saziņas sistēma;
                     
                  
                        b)
                     
                     
                        “saskarne” ir elektroniskā saskarne, kas Komisijai jāizstrādā saskaņā ar Regulas (ES) 2019/1020 34. panta 7. punktu.
                     
                  
         
            2. pants
            Nosūtāmie dati
            
               1.   Lai saskaņā ar Regulas (ES) 2019/1020 26. panta 2. punktu tirgus uzraudzības iestādēm paziņotu par gadījumiem, kad tiek apturēta produkta laišana brīvā apgrozībā, nosūta šādus datus:
               
                           a)
                        
                        
                           attiecīgos datus valstu muitas sistēmās, tai skaitā muitas deklarācijā esošos datus, kas minēti šīs regulas I pielikuma 1. iedaļā;
                        
                     
                           b)
                        
                        
                           papildu datus, kas jāievada valstu muitas sistēmās un kas minēti šīs regulas I pielikuma 2. iedaļā.
                        
                     
            
               2.   Ja tirgus uzraudzības iestādes saskaņā ar Regulas (ES) 2019/1020 27. un 28. pantu pieprasa muitas dienestiem saglabāt minēto apturēšanu attiecībā uz produkta laišanu brīvā apgrozībā, informē muitas dienestus par to, ka tās apstiprina šādu laišanu brīvā apgrozībā, vai pieprasa muitas dienestiem nelaist produktu brīvā apgrozībā, nosūta šādus datus:
               
                           a)
                        
                        
                           tirgus uzraudzības iestāžu lēmumu, ar ko apstiprina vai noraida produkta laišanu brīvā apgrozībā, vai to pieprasījumu saglabāt apturēšanu atbilstīgi šīs regulas II pielikumam;
                        
                     
                           b)
                        
                        
                           gan muitas dienesti, gan tirgus uzraudzības iestādes atbilstīgi šīs regulas III pielikumam – informāciju par turpmākiem pasākumiem saistībā ar šā punkta a) apakšpunktā minētajiem paziņojumiem.
                        
                     
            
               3.   Saistībā ar tirgus uzraudzības iestāžu pieprasījumu apturēt produkta laišanu brīvā apgrozībā saskaņā ar Regulas (ES) 2019/1020 26. panta 3. punktu un saistībā ar muitas dienestu atbildi uz to nosūta datus, kas noteikti šīs regulas IV pielikumā.
            
         
         
            3. pants
            Procedūra
            
               1.   Ja dalībvalsts izmanto saskarni, muitas dienesti savieno valsts muitas sistēmas ar minēto saskarni, testē savienojumu un nodrošina minēto sistēmu pastāvīgu sadarbspēju ar saskarni.
            
            
               2.   Ja Regulas (ES) 2019/1020 26. panta 2. un 3. punktā minētos paziņojumus un pieprasījumus sūta ar ICSMS un ar saskarni saskaņā ar minētās regulas 26. panta 4. punktu, piemēro šādus noteikumus:
               
                           a)
                        
                        
                           muitas dienesti nosūtāmos datus ievada valsts muitas sistēmās, ja šādi dati tajās jau nav pieejami, un atļauj šos datus ar saskarni nosūtīt ICSMS;
                        
                     
                           b)
                        
                        
                           tirgus uzraudzības iestādes nosūtāmos datus ievada ICSMS un atļauj šos datus ar saskarni nosūtīt attiecīgo muitas dienestu valstu muitas sistēmām;
                        
                     
                           c)
                        
                        
                           pēc tam, kad ir atļauta šā punkta a) un b) apakšpunktā minēto datu nosūtīšana, saskarne minētos datus nosūta otrai sistēmai;
                        
                     
                           d)
                        
                        
                           visas turpmākās ar paziņojumiem un pieprasījumiem saistīto datu nosūtīšanas veic ar saskarni.
                        
                     
            
               3.   Ja tirgus uzraudzības iestādes Regulas (ES) 2019/1020 27. panta a) punktā noteiktajā termiņā neatbild uz paziņojumu, ICSMS, izmantojot saskarni, valstu muitas sistēmām nosūta automātisku ziņu, kurā norādīts, ka produktu var laist brīvā apgrozībā, ja ir izpildītas visas ar šādu laišanu brīvā apgrozībā saistītās prasības un formalitātes.
            
         
         
            4. pants
            Personas datu apstrāde
            
               1.   Personas datu apstrāde saskarnē var notikt tikai šādiem nolūkiem:
               
                           a)
                        
                        
                           informācijas apmaiņai starp valstu muitas sistēmām un ICSMS, lai saskaņā ar Regulas (ES) 2019/1020 25.–28. pantu kontrolētu produktus, ko ieved Savienības tirgū;
                        
                     
                           b)
                        
                        
                           datu pārveidošanai, lai, vajadzības gadījumā, nodrošinātu muitas un nemuitas terminoloģijas saskanību un tādējādi būtu iespējams apmainīties ar a) apakšpunktā minēto informāciju.
                        
                     
            
               2.   Saskarne drīkst apstrādāt tikai šādu datu subjektu kategoriju personas datus:
               
                           a)
                        
                        
                           fiziskas personas, kuru personas dati ir iekļauti muitas deklarācijā;
                        
                     
                           b)
                        
                        
                           fiziskas personas, kuru personas dati ir iekļauti pavaddokumentos vai jebkuros citos papildu dokumentāros pierādījumos, kas vajadzīgi, lai pārbaudītu to produktu atbilstību Savienības tiesību aktiem, kuriem vajadzīga muitas deklarācija;
                        
                     
                           c)
                        
                        
                           muitas dienestu un tirgus uzraudzības iestāžu vai jebkuras citas attiecīgas iestādes vai pilnvarotas struktūras pilnvaroti darbinieki, kuru personas dati ir iekļauti kādos a) un b) apakšpunktā minētajos dokumentos;
                        
                     
                           d)
                        
                        
                           Komisijas darbinieki un trešās personas – pakalpojumu sniedzēji, kas darbojas Komisijas vārdā un veic ar saskarni saistītās operatīvās un uzturēšanas darbības.
                        
                     
            
               3.   Saskarne drīkst apstrādāt tikai šādas personas datu kategorijas:
               
                           a)
                        
                        
                           šā panta 2. punkta a) un b) apakšpunktā minēto fizisko personu vārdu, uzvārdu un kontaktinformāciju (tai skaitā adresi, valsts kodu, e-pastu, tālruni) vai identifikācijas numuru;
                        
                     
                           b)
                        
                        
                           šā panta 2. punkta c) un d) apakšpunktā minēto pilnvaroto darbinieku vārdu, uzvārdu un kontaktinformāciju (tai skaitā adresi, valsts kodu, e-pastu, tālruni) un parakstu.
                        
                     
            
               4.   Šā panta 1. punkta b) apakšpunktā minēto personas datu pārveidi veic, izmantojot informācijas tehnoloģiju infrastruktūru, kas atrodas Savienībā.
            
         
         
            5. pants
            Saskarnes kopīga pārziņa
            
               1.   Attiecībā uz personas datu apstrādi saskarnē Komisija ir viens no kopīgiem pārziņiem Regulas (ES) 2018/1725 28. panta 1. punkta nozīmē, un muitas dienesti un tirgus uzraudzības iestādes ir kopīgi pārziņi Regulas (ES) 2016/679 26. panta 1. punkta nozīmē.
            
            
               2.   Komisija noslēdz vienošanos par kopīgu pārziņu ar citiem kopīgajiem pārziņiem, lai noteiktu kopīgo pārziņu attiecīgos pienākumus un izpildītu prasības atbilstīgi Regulām (ES) 2016/679 un (ES) 2018/1725.
            
            
               3.   Kopīgie pārziņi nodrošina, ka tie:
               
                           a)
                        
                        
                           sadarbojas, lai laikus apstrādātu datu subjektu iesniegtos pieprasījumus;
                        
                     
                           b)
                        
                        
                           palīdz cits citam jautājumos, kas saistīti ar datu aizsardzības pārkāpumu identificēšanu un risināšanu saistībā ar kopīgu apstrādi;
                        
                     
                           c)
                        
                        
                           apmainās ar attiecīgo informāciju, kas vajadzīga, lai informētu datu subjektus, ievērojot Regulas (ES) 2016/679 2. iedaļu un Regulas (ES) 2018/1725 2. iedaļu;
                        
                     
                           d)
                        
                        
                           nodrošina un aizsargā saskaņā ar Regulas (ES) 2016/679 32. pantu un Regulas (ES) 2018/1725 33. pantu kopīgi apstrādāto personas datu drošību, integritāti, pieejamību un konfidencialitāti.
                        
                     
         
         
            6. pants
            Datu konfidencialitāte
            Dati, kas ar saskarni nosūtīti saskaņā ar šo regulu, nepaliek saskarnē ilgāk nekā nepieciešams to nosūtīšanai, un Komisija nosūtīšanas laikā nodrošina šo datu konfidencialitāti. Šos datus izmanto tikai Regulas (ES) 2019/1020 īstenošanas vajadzībām.
         
         
            7. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2025. gada 16. decembra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 16. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 169, 25.6.2019., 1. lpp.
         
         
            (2)  Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).
         
            (3)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).
         
            (4)  Priekšlikums Eiropas Parlamenta un Padomes Regulai, ar ko izveido Eiropas Savienības vienloga vidi muitas jomā un groza Regulu (ES) Nr. 952/2013 (COM/2020/673 final).
      
      
         
            I PIELIKUMS
            
               Dati, kas minēti 2. panta 1. punktā
            
            Datos, kas minēti 2. panta 1. punktā, ietver grupas un elementus, kuri noteikti 1. un 2. iedaļā.
            1.   Dati no valstu muitas sistēmām, tai skaitā dati no muitas deklarācijas, ja tā pieejama
            
            
               Informācija par precēm
            
            
                        a)
                     
                     
                        Muitas klasifikācijas kods, arī Harmonizētās sistēmas apakšpozīcijas kods, kombinētās nomenklatūras kods, kas noteikts Padomes Regulā (EEK) Nr. 2658/87 (1), un TARIC kods;
                     
                  
                        b)
                     
                     
                        preču apraksts;
                     
                  
                        c)
                     
                     
                        preču masa;
                     
                  
                        d)
                     
                     
                        preču daudzums;
                     
                  
                        e)
                     
                     
                        prasītie pavaddokumenti.
                     
                  
               Informācija par uzņēmējiem
            
            
                        f)
                     
                     
                        Eksportētājs;
                     
                  
                        g)
                     
                     
                        pārdevējs;
                     
                  
                        h)
                     
                     
                        importētājs;
                     
                  
                        i)
                     
                     
                        pircējs;
                     
                  
                        j)
                     
                     
                        deklarētājs.
                     
                  
               Preču izcelsme un galamērķis
            
            
                        k)
                     
                     
                        Galamērķa valsts;
                     
                  
                        l)
                     
                     
                        izcelsmes valsts;
                     
                  
                        m)
                     
                     
                        nosūtīšanas valsts;
                     
                  
                        n)
                     
                     
                        eksportētājvalsts;
                     
                  
                        o)
                     
                     
                        transporta veids uz robežas.
                     
                  
               Administratīvā informācija
            
            
                        p)
                     
                     
                        Muitas deklarācijas galvenais atsauces numurs;
                     
                  
                        q)
                     
                     
                        preču pozīcijas numurs;
                     
                  
                        r)
                     
                     
                        deklarācijas pieņemšanas datums;
                     
                  
                        s)
                     
                     
                        norāde par deklarācijām, kas satur samazinātu datu kopu;
                     
                  
                        t)
                     
                     
                        atbildīgā muitas iestāde, arī, attiecīgā gadījumā, uzrādīšanas muitas iestāde un uzraudzības muitas iestāde;
                     
                  
                        u)
                     
                     
                        muitas apstrādes dati.
                     
                  Ja šajā iedaļā uzskaitītos datu elementus veido ciparu vai burtciparu kodi, ko parasti izmanto muitas dienesti, saskarni veido tā, lai tā varētu izgūt no muitas sistēmām un nosūtīt ICSMS attiecīgo tekstuālo informāciju, ko apzīmē ar minētajiem kodiem.
            2.   Papildu dati, ko ievada valstu muitas sistēmās
            
            
                        a)
                     
                     
                        Saskaņā ar Regulas (ES) 2019/1020 26. panta 1. punktu veiktās apturēšanas iemesls (obligāts visos gadījumos);
                     
                  
                        b)
                     
                     
                        informācija par produktu, piemēram, nosaukums, tirdzniecības nosaukums vai preču zīme, modelis, EAN numurs, sērijas numurs (ja pieejams);
                     
                  
                        c)
                     
                     
                        Savienības tiesību akts(-i), ar ko ir saistīta iespējamā neatbilstība (obligāts visos gadījumos);
                     
                  
                        d)
                     
                     
                        attiecīgo produktu pamatkategorija saskaņā ar Komisijas Īstenošanas regulas (ES) 2021/1121 (2) 1. panta 1. punkta c) apakšpunkta viii) punktu (obligāta visos gadījumos);
                     
                  
                        e)
                     
                     
                        informācija par uzņēmēju, kas minēta Regulas 2019/1020 4. panta 4. punktā (obligāta, ja prasība ir piemērojama un dati ir pieejami);
                     
                  
                        f)
                     
                     
                        produkta un, attiecīgā gadījumā, iepakojuma attēli, piemēram, tādi, kuros ir redzama informācija par produktu, atbilstības marķējums, etiķete vai aizdomīgi elementi (ja pieejami);
                     
                  
                        g)
                     
                     
                        citi attiecīgi dokumenti, piemēram, rēķini, atbilstības deklarācijas, testēšanas ziņojumi (ja pieejami);
                     
                  
                        h)
                     
                     
                        tirgus uzraudzības iestāde vai iestādes, kas jāinformē un kas atlasītas no dalībvalsts norīkoto tirgus uzraudzības iestāžu saraksta un iekļautas ICSMS atbilstoši Regulas (ES) 2019/1020 10. panta 2. punktam (obligāta visos gadījumos).
                     
                  
               (1)  Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).
            
               (2)  Komisijas Īstenošanas regula (ES) 2021/1121 (2021. gada 8. jūlijs), ar ko nosaka detalizētu informāciju par statistikas datiem, kurus dalībvalstis iesniedz attiecībā uz to produktu kontrolēm, kurus ieved Savienības tirgū, attiecībā uz produktu drošumu un atbilstību (OV L 243, 9.7.2021., 37. lpp.).
         
      
      
         
            II PIELIKUMS
            
               Dati, kas minēti 2. panta 2. punkta a) apakšpunktā
            
            Datos, kas minēti 2. panta 2. punkta a) apakšpunktā, ietver šādus elementus:
            
                        a)
                     
                     
                        norādi par to, vai tirgus uzraudzības iestādes:
                        
                                    1)
                                 
                                 
                                    apstiprina produkta laišanu brīvā apgrozībā. Tirgus uzraudzības iestādes norāda Savienības tiesību aktu(-us), saskaņā ar kuru(-iem) ir veikta novērtēšana, kā arī attiecīgo produktu pamatkategorijas atbilstoši I pielikuma 2. iedaļas d) punktam;
                                 
                              
                                    2)
                                 
                                 
                                    pieprasa saglabāt atlikšanu attiecībā uz laišanu brīvā apgrozībā, lai tirgus uzraudzības iestādes vai muitas dienesti varētu veikt konkrētas darbības. Tirgus uzraudzības iestādes norāda Savienības tiesību aktu(-us), saskaņā ar kuru(-iem) tiek veikta novērtēšana, kā arī attiecīgo produktu pamatkategorijas atbilstoši I pielikuma 2. iedaļas d) punktam; vai
                                 
                              
                                    3)
                                 
                                 
                                    pieprasa muitas dienestiem nelaist produktu brīvā apgrozībā, jo tas rada nopietnu apdraudējumu vai neatbilst piemērojamiem Savienības tiesību aktiem. Tirgus uzraudzības iestādes norāda iemeslus, kuru dēļ produkts ir neatbilstīgs vai rada nopietnu apdraudējumu, pārkāpto(-os) Savienības tiesību aktu(-us), kā arī atiecīgo produktu pamatkategorijas saskaņā ar I pielikuma 2. iedaļas d) punktu. Tirgus uzraudzības iestādes var norādīt, vai tās iebilst pret to, ka produkts turpmāk tiek deklarēts saistībā ar muitas procedūru, kas nav laišana brīvā apgrozībā. Tās var arī norādīt, vai tās uzskata, ka produkts ir jāiznīcina vai citādi jāpadara neizmantojams, ievērojot Regulas (ES) 2019/1020 28. panta 4. punktu, un kāpēc tas jādara;
                                 
                              
                  
                        b)
                     
                     
                        administratīvu informāciju, tai skaitā muitas deklarācijas galveno atsauces numuru, preču pozīcijas numuru, ICSMS reģistrācijas numuru un atbildīgās tirgus uzraudzības iestādes funkcionālo kontaktinformāciju.
                     
                  
      
      
         
            III PIELIKUMS
            
               Dati, kas minēti 2. panta 2. punkta b) apakšpunktā
            
            Datos, kas minēti 2. panta 2. punkta b) apakšpunktā, ietver šādus elementus:
            
                        a)
                     
                     
                        ja ir saglabāta atlikšana attiecībā uz laišanu brīvā apgrozībā, lai muitas dienesti varētu veikt konkrētas darbības:
                        
                                    —
                                 
                                 
                                    minēto darbību rezultātu;
                                 
                              
                  
                        b)
                     
                     
                        ja ir saglabāta atlikšana attiecībā uz laišanu brīvā apgrozībā, lai tirgus uzraudzības iestādes varētu veikt konkrētas darbības:
                        
                                    —
                                 
                                 
                                    datu laukus, kas noteikti II pielikumā;
                                 
                              
                  
                        c)
                     
                     
                        ja tirgus uzraudzības iestādes muitas dienestiem ir pieprasījušas nelaist produktu brīvā apgrozībā:
                        
                                    —
                                 
                                 
                                    muitas dienestu informāciju par situāciju saistībā ar produktu pēc atteikuma laist to brīvā apgrozībā, tostarp par to, vai produkts tika iznīcināts vai citādi padarīts neizmantojams, tam tika piemērota muitas procedūra, kas nav laišana brīvā apgrozībā, vai tas tika reeksportēts; vai
                                 
                              
                                    —
                                 
                                 
                                    ja uzņēmējs ir apstrīdējis atteikumu laist produktu brīvā apgrozībā, – informāciju par šo apstrīdēšanu un, ja vajadzīgs, pieprasījumu tirgus uzraudzības iestādei veikt atkārtotu izvērtēšanu.
                                 
                              
                  
      
      
         
            IV PIELIKUMS
            
               Dati, kas minēti 2. panta 3. punktā
            
            Datos, kas minēti 2. panta 3. punktā, ietver šādus elementus:
            
                        a)
                     
                     
                        tirgus uzraudzības iestādes pieprasījumus apturēt produkta laišanu brīvā apgrozībā, norādot attiecīgo iestādi, muitas deklarācijas galveno atsauces numuru, produkta aprakstu un pieprasījuma iemeslu;
                     
                  
                        b)
                     
                     
                        muitas dienestu atbildes, norādot attiecīgo dienestu, un to, vai produkts ir identificēts un vai tā laišana brīvā apgrozībā ir atlikta.